**Χρηματοδοτήσεις ύψους €23.485.694 για αστικές αναπλάσεις**

Ο Δήμος Χαλανδρίου έχει εξασφαλίσει χρηματοδοτήσεις ύψους **€23.385.694**, για έργα αστικών αναπλάσεων στο κέντρο και τις γειτονιές της πόλης, τα οποία είτε ξεκινούν το αμέσως επόμενο διάστημα είτε βρίσκονται στη διαδικασία της δημοπράτησης.

Αναλυτικά τα έργα:

► **Ανάπλαση της διαδρομής του Αδριάνειου Υδραγωγείου** (από Ελ Αλαμέιν, Γυφτοπούλου, Κόδρου έως Επτανήσου & Χαράς) στο πλαίσιο του ευρωπαϊκού προγράμματος Cultural Hidrant, που θα επανεντάξει το ρωμαϊκό μνημείο στη ζωή της πόλης, μετά από 19 αιώνες. Το έργο, των **€5.850.000**, ξεκινά το επόμενο διάστημα μετά την υπογραφή της σχετικής σύμβασης με τον ανάδοχο. Έχει εξασφαλισμένη χρηματοδότηση **€3.133.296** από την Ευρωπαϊκή Επιτροπή (Διαχειριστική Αρχή: Αστικές Καινοτόμες Δράσεις) και **€1.000.000** από το Πράσινο Ταμείο.

► **Βιοκλιματική ανάπλαση του κέντρου** με εξασφαλισμένη χρηματοδότηση **€6.100.000 ευρώ** από το Ταμείο Ανάκαμψης & Ανθεκτικότητας. Με την έκδοση της σχετικής υπουργικής απόφασης στις 31/12/22, άνοιξε ο δρόμος για τη δημοπράτηση του εμβληματικού έργου, το οποίο περιλαμβάνει ανάπλαση πεζοδρομίων 36.000 τ.μ. 150 ράμπες ΑμεΑ, υποβίβαση πεζοδρομίων, οδεύσεις, θέσεις παρόδιας στάθμευσης, τοποθέτηση φωτιστικών LED με τηλεδιαχείριση, νέες φυτεύσεις και πολλές «έξυπνες» εφαρμογές.

► **Ευρεία ανάπλαση στην περιοχή της Τούφας** επί των οδών Ολύμπου & Μεταμορφώσεως, αλλά και **στο Κάτω Χαλάνδρι**, στην οδό Σ. Βενιζέλου, με το κονδύλι των **€8.646.094** που εξασφαλίστηκε από το πρόγραμμα «Αντώνης Τρίτσης». Το έργο είναι στη φάση της δημοπράτησης.

► **Δημιουργία «πράσινης» διαδρομής μέσω των οδών Ευριπίδου, Στρ. Δ. Ρουμπέση, Σ. Καλλισπέρη & Φιλίππου Λίτσα**, προϋπολογισμού **€1.909.600**. Το έργο έχει ήδη δημοπρατηθεί και θα ξεκινήσει άμεσα. Με την ολοκλήρωσή του, μια μεγάλη περιπατητική διαδρομή θα καταλήξει στην καρδιά της πόλης, στην οδό Αγ. Παρασκευής, και θα συνδεθεί μελλοντικά με την αστική ανάπλαση που θα υλοποιηθεί στο κέντρο της πόλης.

**Και διαμορφώσεις πεζοδρομίων ύψους €8.000.000**

Σημειώνεται, τέλος, ότι ολοκληρώνεται το έργο διαμόρφωσης πεζοδρομίων ύψους **€2.000.000,** ενώ στις αρχές Μαρτίου 2023 υπογράφηκε και η σύμβαση για το επόμενο έργο διαμόρφωσης πεζοδρομίων και βελτίωσης προσβασιμότητας, ύψους επίσης **€2.000.000**. Στο Τεχνικό Πρόγραμμα του 2023, επίσης, περιλαμβάνεται ένα ακόμα έργο διαμόρφωσης πεζοδρομίων ύψους **€4.000.000** το οποίο βαίνει προς δημοπράτηση.